ครม.อนุมัติกรอบเงินเฟ้อ54ที่ 0.5-3%
ครม.อนุมัติกรอบเป้าหมายเงินเฟ้อปี 54 ที่ระดับ 0.5-3% เท่ากับเป้าปี 53
21 ธ.ค. 2553

ครม.อนุมัติกรอบเป้าหมายเงินเฟ้อปี 54 ที่ระดับ 0.5-3% เท่ากับเป้าปี 53
นายกรณ์ จาติกวณิช รมว.คลัง กล่าวว่า ที่ประชุมคณะรัฐมนตรี(ครม.) อนุมัติกรอบเป้าหมายเงินเฟ้อปี 54 ที่ 0.5-3.0% เท่ากับกรอบเดิมในปี 53 ทั้งที่หลายฝ่ายมองว่าอัตราเงินเฟ้อของประเทศมีแนวโน้มปรับตัวสูงขึ้น เนื่องจากเป็นการมองเป้าหมายในระยะยาว เพื่อให้เกิดเสถียรภาพในแง่นโยบาย ประกอบกับธนาคารแห่งประเทศไทย(ธปท.) มีแนวนโยบายทางการเงินที่จะดูแลอัตราเงินเฟ้อให้อยู่ในระดับต่ำ นอกจากนี้หากเทียบกับประเทศอื่นๆ พบว่าบางประเทศมีการคงกรอบเงินเฟ้อยาวนานเป็นเวลา 10 ปี
ทั้งนี้ หากมีการปรับเปลี่ยนเป้าหมายเงินเฟ้อบ่อยๆ อาจส่งผลกระทบต่อความน่าเชื่อถือได้ ซึ่งหลังจากหารือร่วมกับผู้ที่เกี่ยวข้องหลายฝ่ายแล้วเห็นตรงกันว่า กรอบเงินเฟ้อที่ระดับ 0.5-3.0% มีความเหมาะสมแล้ว